《何公桥》
宋代·苏轼

天壤之间，水居其多。
人之往来，如鹈在河。
顺水而行，云驰鸟疾。
维水之利，千里咫尺。
乱流而涉，过膝则止。
维水之害，咫尺千里。
沔彼滥觞，蛙跳儵游。
溢而怀山，宰禹所忧。
岂无一木，支此大坏。
舞于盘涡，冰折雷解。
坐使此邦，画为两州。
鸡犬相闻，胡越莫救。
允毅何公，甚勇於仁。
始作石梁，其艰其勤。
将作复止，更此百难。
公心如铁，非石则坚。
公以身先，民以悦使。
老壮负石，如负其子。
疏为玉虹，隐为金堤。
直栏横槛，百贾所栖。
我来与公，同载而出。
讙呼填道，抱其马足。
我叹而言，视此滔滔。
未见刚者，孰为此桥。
愿公千岁，与桥寿考。
持节复来，以慰父老。
如朱仲卿，食于桐乡。
我作铭诗，子孙不忘。

作者简介：苏轼，（1037年1月8日-1101年8月24日）字子瞻、和仲，号铁冠道人、东坡居士，世称苏东坡、苏仙，汉族，眉州眉山（四川省眉山市）人，祖籍河北栾城，北宋著名文学家、书法家、画家，历史治水名人。苏轼是北宋中期文坛领袖，在诗、词、散文、书、画等方面取得很高成就。文纵横恣肆；诗题材广阔，清新豪健，善用夸张比喻，独具风格，与黄庭坚并称“苏黄”；词开豪放一派，与辛弃疾同是豪放派代表，并称“苏辛”；散文著述宏富，豪放自如，与欧阳修并称“欧苏”，为“唐宋八大家”之一。苏轼善书，“宋四家”之一；擅长文人画，尤擅墨竹、怪石、枯木等。与韩愈、柳宗元和欧阳修合称“千古文章四大家”。作品有《东坡七集》《东坡易传》《东坡乐府》《潇湘竹石图卷》《古木怪石图卷》等。